Lidt før midnat 6. oktober sidste år fandt politiet store mængder narko i en Renault Clio på en adresse i Øster Hassing. Hovedforholdet i sagen handler om, at de to 32-årige mænd er tiltalt for i fællesskab at have været i besiddelse af lige knap et kilo amfetamin. Den ene af de to mænd er yderligere tiltalt for at have været i besiddelse af knap 56 gram amfetamin, som ligeledes ved en adresse i Øster Hassing blev fundet i en Toyota Aygo. Det fremgår af anklageskriftet, at han også er tiltalt for at have været i besiddelse af 45 gram hash og en joint, som dels blev fundet ved adressen i Øster Hassing samt på en adresse i Langholt. Ulovlige våben Den anden 32-årige mand er yderligere tiltalt for at have været i besiddelse af knap 15 gram amfetamin, da politiet tjekkede ham på adressen i Øster Hassing, ligesom han er tiltalt for umiddelbart forinden anholdelsen at have solgt 21,5 gram amfetamin til en pris på 2150 kroner, som også blev beslaglagt. Politiet ransagede senere samme nat en adresse i Dronninglund, som den 32-årige har tilknytning til. Her fandt politiet mindre mængder amfetamin og hash, som skønnes at have være til eget brug. Han er desuden tiltalt for overtrædelse af våbenloven og knivloven, da politiet på adressen i Dronninglund også fandt en strømpistol og en springkniv. De to mænd sidder varetægtsfængslet. Det fremgår ikke før retssagens start, hvordan de forholder sig til tiltalen for overtrædelse af straffelovens såkaldt hårde narkoparagraf, §191.

Referat:
To mænd skal mandag for Retten i Aalborg, hvor de er tiltalt for narko- og våbenbesiddelse samt at have drevet narkosalg.